Predkladacia správa

Ministerstvo spravodlivosti Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky o rozsahu zrážok zo mzdy pri výkone rozhodnutia.
Návrh nariadenia vlády Slovenskej republiky sa predkladá ako iniciatívny materiál Ministerstva spravodlivosti Slovenskej republiky. 

V mechanizme núteného výkonu rozhodnutia boli realizované od 1. septembra 2005 výrazné zmeny. Súdny výkon rozhodnutia neúmerne zaťažoval súdy a vykonávacie konanie neriešilo zámer realizovať súdne alebo iné rozhodnutie tak rýchlo a efektívne, aby práva subjektu, ktoré mu boli priznané, boli aj realizované. Z tohto dôvodu došlo zákonom č. 341/2005 Z. z., ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov a o zmene a doplnení niektorých zákonov k upusteniu od duálneho režimu núteného výkonu rozhodnutia. Zároveň štát získa na súdoch väčší priestor na výkon súdnictva v iných druhoch súdnej agendy. Úprava smerovala k urýchleniu realizácie súdneho alebo iného rozhodnutia. Vymáhanie plnenia uloženého vykonateľným rozhodnutím v prípade, že povinný dobrovoľne neplní, je prostredníctvom exekútorov flexibilnejšie a rýchlejšie. Súdnou cestou zostal zabezpečený výkon rozhodnutia o výchove maloletých detí, ktorý je upravený len v Občianskom súdnom poriadku. Okrem toho sa v Občianskom súdnom poriadku ponechali upravené dva spôsoby súdneho výkonu rozhodnutia a to zrážky zo mzdy a prikázanie pohľadávky, ale len na účely  vymáhania súdnych pohľadávok. 

	Špecifickou zásadou núteného výkonu rozhodnutia je aj zásada ochrany a obrany povinného. Jedným z jej prejavov je právny limit rozsahu zrážok zo mzdy resp. ustanovenie základnej nepostihnuteľnej sumy z mesačnej mzdy povinného. Platná právna úprava zakotvujúca uvedený limit je obsiahnutá v nariadení vlády Slovenskej republiky č. 89/1997 Z. z. o rozsahu zrážok zo mzdy povinného pri nútenom výkone rozhodnutia (ďalej len „platné nariadenie“). Bez akejkoľvek zmeny – novely - ubehlo od účinnosti platného nariadenia (1. apríl 1997) takmer deväť rokov. Pevné sumy ustanovené platným nariadením v súčasnosti nezohľadňujú rast životných nákladov, ani výšku životného minima; žiadnym spôsobom nereflektujú ani na aktuálnu výšku minimálnej mzdy. 

	Po konzultácií s Ministerstvom práce, sociálnych vecí a rodiny Slovenskej republiky sa navrhuje odvodzovať základnú sumu, ktorá sa nesmie povinnému zraziť z jeho mesačnej mzdy od životného minima. Dolné hranice zachovaných častí mzdy po výkone zrážok zo mzdy povinného, ktoré určuje nariadenie vlády Slovenskej republiky, svojim charakterom predstavujú sumy potrebné na živobytie, čim v podstate inklinujú k úlohe inštitútu životného minima. Zakotvenie životného minima ako referenčnej základne sa javí ako optimálne riešenie aj z toho dôvodu, že nie je ovplyvňované zmenami daňových predpisov alebo zmenami v systéme sociálneho poistenia.  Opatrením Ministerstva práce, sociálnych vecí a rodiny Slovenskej republiky č. 262/2005 Z. z. o ustanovení súm životného minima, ktoré je účinné od 1. júla 2005, bola ustanovená suma životného minima plnoletej fyzickej osoby podľa § 5 ods. 2 písm. b) zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov  vo výške 4.730 Sk, z čoho alikvotný  60%  podiel  je  2.838,- Sk mesačne. V porovnaní s doterajšou základnou pevnou sumou 1 600 Sk, ktorá sa nesmie zraziť povinnému z jeho mesačnej mzdy, sa navrhuje zakotviť 60-percentný (alikvotný) podiel zo životného minima t.j.  2 838 Sk. 

Životné minimum sa každoročne valorizuje k 1. júlu. S cieľom zabrániť aplikačným a interpretačným problémom, ktoré životné minimum sa bude používať počas celého kalendárneho roka, alebo počas kalendárneho polroka, alebo pri vykonávaní zrážok, v návrhu nariadenia vlády Slovenskej republiky sa zakotvuje explicitne väzba na výšku životného minima platnú v mesiaci, za ktorý sa vykonávajú zrážky.

	Treba dodať, že Ministerstvo spravodlivosti Slovenskej republiky predložilo do legislatívneho procesu návrh novely exekučného poriadku. Vláda Slovenskej republiky schválila návrh novely na svojom rokovaní dňa 22.2.2006 (porov. vládny návrh zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov - tlač 1503). Z programu 60. schôdze Národnej rady Slovenskej republiky dňa 15.3.2006 bol však vládny návrh vypustený.

Navrhovaná úprava nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.

	Návrh nariadenia vlády Slovenskej republiky je v súlade s ústavou Slovenskej republiky, s medzinárodnými zmluvami, ktorými je Slovenská republika viazaná ako aj  so zákonmi na vykonanie ktorých je navrhnuté. 

	Návrh nariadenia vlády Slovenskej republiky bol predmetom medzirezortného pripomienkového konania v čase od 1.3. 2006 do 21.3.2006. Žiadny z oslovených subjektov si neuplatnil zásadné pripomienky. 

Návrh nariadenia vlády bol predmetom rokovania Legislatívnej rady vlády Slovenskej republiky dňa 11. apríla 2006, ktorá ho po zapracovaní uplatnených legislatívno-technických pripomienok odporučila vláde Slovenskej republiky schváliť.